بیټ کوین کور

بیټ کوین کور یو وړیا او د پرانیستې سرچینې لرونکی سافټویر دی چې د بیټ کوین د یوې غوټې (نوډ) په توګه کار کوي، د همدې غوټو ټولګه د بیټ کوین جال جوړوي. دا سافټویر د بیټ کوین یوه داسې بټوه هم برابروي چې ورکړې په بشپړه توګه پخپله کره کوي. بیټ کوین کور د بیټ کوین د بنسټیزې بېلګې په توګه هم پېژندل کېږي. په پیل کې دا سافټویر د ساتوشي ناکاموتو له لوري د بیټ کوین تر نوم لاندې خپور شو، خو وروسته یې نوم بیټ کوین کور کېښودل شو، تر څو له خپله جال څخه جلا وپېژندل شي. دا سافټویر د ساتوشي پېرېدونکی په نوم هم یادېږي. بیټ کوین کور د راکړې ورکړې د کره‌ کولو انجن لري او د یو بشپړ نوډ په توګه د بیټ کوین له جال سره نښلېږي. د ۲۰۱۳م کال د علمي څېړنو له مخې، د بیټ کوین د جال د پیغامونو د خپرېدو کچه ښيي چې نوي بلاکونه شاوخوا په ۴۰ ثانیو کې د جال ۹۵ سلنه غوټو ته رسېږي او منځنی ځنډ یې ۱۲.۶  ثانیو ته رسېږي، چې دا د بیټ کوین کور په څېر د اغېزمنو نوډي سافټویرونو ارزښت څرګندوي.

دا سافټویر ټول بلاکي ځنځیر کره کوي، یعنې هغه لړۍ چې د بیټ کوین ټولې راکړې ورکړې پکې شاملې دي. د دغه سافټویر ټول معلومات په یوه لوی وېشل شوې ډیټابیس کې ساتل کېږي چې د ۲۰۲۴م کال تر اکټوبر پورې یې حجم له ۶۰۸.۹ ګېګابایټو ډېر شوی و. همداراز مخکې له دې چې څوک د دې شبکې بشپړه برخه شي، باید دا ټول معلومات ښکته یا همغږی کړي. بیټ کوین کور یوه لیکدودیزه ژبه هم لري چې له فورت پروګرامینګ ژبې الهام اخلي او د راکړو ورکړو تعریف او د هغوی د شرطونو ټاکل پکې شوني دي.“Bitcoin Blockchain Size.” n.d. Ycharts.com. https://ycharts.com/indicators/bitcoin_blockchain_size. ‌

د بیټ کوین د پېرېدونکي سافټویر لومړي جوړوونکي ویلي دي چې هغه دا سافټویر لومړی د دې لپاره ولیکه، څو خپله ډاډ ترلاسه کړي چې د پویڼت ټو پویڼت برېښنايي نغدو پیسو مفکوره رښتیا عملي کېدای شي او دا چې د حل‌ لارو یو علمي لیک هم پرې لیکل کېدای شي. د بیټ کوین کور اوسنی مخکښ پراختیا ور کوونکی ( ډیویلپر) ولاديمير جي فان دير لېن دی، ده د ۲۰۱۴م کال د اپرېل په ۸مه نېټه دا دنده پیل کړه. له ده وړاندې ګېوين اندرسن د دې سافټویر د ساتنې مشر و، خو وروسته یې دا دنده پرېښوده، ځکه غوښتل یې چې د بیټ کوین د ټکنالوژۍ پر ستراتېژیک پرمختګ کار وکړي. په ۲۰۱۵م کال کې، بیټ کوین کور د بیټ کوین اېکس ‌ټي سره په سیالي کې شو، بیټ کوین اېکس ټي د دغه پلټفارم یو سیال پېرېدونکی و او د بلاک د کچې د لوړېدو غوښتنه یې کوله.

د بیټ کوین کور د پراختیا مالي ملاتړ د بېلابېلو شرکتونو او صنعتي بنسټونو په غاړه دی. په ۲۰۱۹م کال کې، د ماساچوسټس د ټکنالوژۍ انسټیټیوټ د رسنیو لابراتوار اعلان وکړ چې ۹۰۰ زره ډالره بسپنه به د ډیجېټلي پیسو د نوښت لپاره وکارول شي، چې ډېره برخه به یې د بیټ کوین کور پراختیاکوونکو ته ورسېږي.

 سرچينې